በቤኒሻንጉል ጉሙዝ ክልል ከ80 በላይ ንፁኃን መገደላቸው ሕዝብን አስቆጥቷል
በታጣቂዎች ላይ በተወሰደ ዕርምጃ በርካቶች መደምሰሳቸውን መንግሥት አስታውቋልበቤኒሻንጉል ጉሙዝ ክልል በመተከል ዞን በቡለን፣ በድባጤና ዳንጉር ወረዳዎች፣ እንዲሁም በተለይ ዳሌቲ በተባለች መንደር ባለፈው ሳምንት ጥር 4 ቀን 2013 ዓ.ም. ከ80 በላይ ንፁኃን ዜጎች መገደላቸው የሕዝብን ቁጣ ቀስቅሷል፡፡ የመተከል ችግር በትግራይ ክልል እንደታየው የሕግ የበላይነት አለመከበሩን የሚያሳይ መሆኑን የተናገሩት የተለያዩ አስተያየት ሰጪዎች፣ የክልሉ መንግሥት ከአቅሙ በላይ እንደሆነበትና ከ15 ቀን በፊት ታኅሳስ 15 ቀን 2013 ዓ.ም. በቡለን፣ በድባጤና ዳንጉር ወረዳዎች ላይ በተመሳሳይ ሰዓት (ጥር 24 ቀን 2013 ዓ.ም. ግድያው ተፈጸመ በተባለበት ሰዓት) ከ200 በላይ የአማራ ተወላጆችና ሸናሻዎች መገደላቸውን አስታውሰዋል፡፡ ይኼ ግድያ የተፈጸመው ደግሞ ጠቅላይ ሚኒስትር ዓብይ አህመድ (ዶ/ር) በክልሉ ተገኝተው ከነዋሪዎች ጋር ተወያይተውና ችግሩ በድጋሚ እንደማይፈጠር ቃል በተገባላቸው ማግሥት ከመሆኑ አንፃር፣ የፌዴራል መንግሥት የማያዳግም ዕርምጃ መውሰድ ይገባው እንደነበር ተናግረዋል፡፡ ንፁኃን ዜጎች ከተቀጠፉ በኋላ ሌተና በጄኔራል አሥራት ዴኔሮ የሚመራ ጥምር ግብረ ኃይል ተቋቁሞ የክልሉን የፀጥታ ክፍል እንዲመራ የተደረገ ቢሆንም፣ የንፁኃንን ዜጎች ሞት ሊያስቀር እንዳልቻለ አስተያየት ሰጪዎቹ ተናግረዋል፡፡እንደ አስተያየት ሰጪዎቹ ከሆነ፣ ይኼ የሚያሳየው የፌዴራል መንግሥት ለጉዳዩ ትኩረት አለመስጠቱን ወይም በሥራና በተለያዩ አገራዊ ጉዳዮች መጠመዱ መሆኑንና በጊዜያዊነት ቢሆንም ለአጎራባች ክልሎች ፈቅዶ በትብብር የሽብር ኃይሎችን ማስወገድ ተገቢ መሆኑን አስታውቀዋል፡፡ የኢትዮጵያ ሰብዓዊ መብት ጉባዔም በማግሥቱ ጥር 5 ቀን 2013 ዓ.ም. ባወጣው አስቸኳይ መግለጫ እንዳሳሰበው፣ መንግሥት የንፁኃንን ሰቆቃ ለማስቆም የሚያስችል ተጨባጭና ዘላቂ መፍትሔ እንዲበጅ አሳስቧል፡፡ ዳለቲ በተባለች መንደር የኦነግ ሸኔና የቤኒን ታጣቂዎች ጥቃቱን ሲፈጽሙና ንፁኃን ሲገደሉ ማየታቸውን በሥፍራው ከነበሩ የዓይን እማኝ መስማቱንና የሟቾች ቁጥርም ከ80 በላይ መሆኑን እንደነገሩት አስታውቋል፡፡ የጥቃቱ ሰለባዎች ከመቶ ሊበልጡ እንደሚችሉና አብዛኛዎቹም ሴቶችና ሕፃናት መሆናቸውን፣ ከ24 በላይ ሰዎች ቆስለው ገሊሳ ጤና ጣቢያ ሕክምና እየተደረገላቸው መሆኑን ኢሰመጉ በመግለጫው ጠቁሟል፡፡ በርካታ የድባጤ ነዋሪዎችም በሥጋት ውስጥ መሆናቸውንና በርካቶችም አካባቢውን ለቀው እየሸሹ መሆኑንና ከ80 ሺሕ በላይ የሚሆኑት ከቤት ንብረታቸው ተፈናቅለው ገሊሳ ከተማ መጠለላቸውን ገልጿል፡፡በተያያዘ ዜና የደረሰውን ጥቃት ተከትሎ በመተከል ዞን በተወሰደ ዕርምጃ በርካታ ታጣቂዎች መደምሰሳቸውን የተቀናጀ ግብረ ኃይል አባል ብርጋዴር ጄኔራል ዓለማየሁ ወንዴ ተናግረዋል፡፡ያመለጡ የኦነግ ሸኔና የሕወሓት ታጣቂዎችን የማደን ሥራም እየተሠራ መሆኑንም አክለዋል፡፡ ታጣቂ ቡድኑ በወሰደው ጥቃት የ74 ሰዎች ሕይወት ማለፉንና ከምሽቱ 1፡00 ሰዓት እስከ ንጋት 12፡00 ሰዓት ድረስ በአካባቢው ምንም ዓይነት እንቅስቃሴ እንዳይደረግ መከልከሉን [ሰዓት ዕላፊ መታወጁን] አስታውቀዋል፡፡      